O expoziție deschisă vineri, 19 octombrie, în Timișoara a rămas timp de-o zi fără una dintre lucrări, pentru că deranja convingerile religioase ale directorului muzeului-gazdă, Traian Orban. Pictura, realizată de artistul vizual Adrian Preda, reprezintă o Catedrală a Mântuirii Neamului pe fundal roz și un drac în fața intrării. Ieri dimineață, fără ca organizatorii expoziției să știe, Orban a înlocuit lucrarea cu un tablou ce arată silueta Catedralei Mitropolitane din Timișoara și oameni ce îngenunchează și aprind lumânări în prim-plan. Azi, după ce scandalul s-a aprins pe Facebook, lucrarea a reapărut pe perete.

Artistul vizual Florin Arhire din Timișoara a avut ideea expoziției și a invitat mai mulți artiști s-o populeze cu lucrări cu mesaj social & politic. De unde și numele ei, „Mad(e) în Romania” . „Se intersectează ilustratori, afișe de gherilă și artiști vizuali. E o artă care are intrinsec un mesaj politic”, spune Dana Sarmeș, curatoarea expoziției. „Arta noastră nu-i drăguță, e menită să ridice probleme”, explică și artistul Florin Arhire.

Evenimentul a fost organizat cu ajutorul unei finanțări din partea Administrației Fondului Cultural Național. Asociația Culturală Contrasens s-a ocupat de organizare.

Adrian Preda, artist vizual din București, a fost invitat să expună la recomandarea artistului Dan Perjovschi. A venit cu două picturi pe pânză și o serie de șapte desene. Una dintre picturi (150 x 140 cm) înfățișează Catedrala Mântuirii Neamului cu un drac roșu la poartă. Imaginea l-a revoltat pe Traian Orban, președintele Asociației „Memorialul Revoluției 16-22 Decembrie 1989” și directorul Muzeului Memorialul Revoluției, ce găzduiește expoziția. Orban e un om cu „sensibilități creștine”, spune Preda. Și-a încropit și o capelă la intrarea în instituție.

„[Orban] a avut din start o problemă cu două lucrări: a mea cu Catedrala și un afiș Mindbomb lipit în Piața Unirii [din Timișoara]”, spune artistul bucureștean. „Era un afiș cu macheta Catedralei Mântuirii Neamului de care era legat un furtun de aspirator care sugea un spital - trimitere la sloganul Vrem spitale nu, catedrale”. MindBomb e grupul de artiști care s-a ocupat de campania împotriva exploatării de la Roșia Montană.